Minkkommissionen bad 13. september Statsministeriet forsøge at gendanne de slettede sms'er, men fik aldrig noget svar.

Minkkommissionen bad 13. september Statsministeriet om at forsøge at gendanne blandt andre statsminister Mette Frederiksens slettede sms'er, men kommissionen fik intet svar. Det oplyser kommissionen til TV 2. Inden forespørgslen var der gået 132 dage fra, at Minkkommissionen direkte bad om at få udleveret sms'er, til at Statsministeriet svarede, at beskederne var slettet. Forespørgslen om at få udleveret sms'er kom allerede 29. april, men Statsministeriet ventede altså til 8. september med at sende et brev til kommissionen, hvor de oplyste, at statsministeren ikke længere havde sms'erne, kunne B.T. tidligere mandag afsløre. Det skyldes, at telefonen er indstillet til automatisk at slette alle sms'er efter 30 dage. Tiden er afgørende Kommissionen har siden 13. september selv forsøgt at få genskabt sms'erne, men det er endnu ikke lykkedes. Først 29. oktober bad Justitsministeriet efter aftale med Statsministeriet politiets teknikere om hjælp til at genskabe de slettede sms'er. Ifølge it-ekspert Niels Elgaard Larsen, som er ph.d. i datalogi fra Københavns Universitet, falder chancen for at genskabe sms'er, så længe man bruger telefonen. - Jo større er chancen for, at de slettede sms'er bliver overskrevet, siger Niels Elgaard Larsen til TV 2. Nægtede at svare Foruden statsminister Mette Frederiksen har yderligere tre højtstående personer i ministeriet haft den automatiske slettefunktion slået til. Det drejer sig om stabschef Martin Justesen, departementschef Barbara Bertelsen og departementsråd Pelle Pape. Torsdag forklarede statsministeren, at hun var blevet rådgivet af Statsministeriet til at slette sine sms'er. Hun nægtede dog at svare på, hvilken medarbejder i ministeriet anbefalingen konkret var kommet fra, og hvornår hun havde sat indstillingen til. Mette Frederiksen siger selv, at rådgivningen er sket på baggrund af sikkerhedshensyn. Venter på svar fra Statsministeriet TV 2 forsøgte under klimakonferencen i Glasgow mandag at få Mette Frederiksen til at svare på, hvorfor der skulle gå 132 dage, før Statsministeriet oplyste Minkkommissionen om, at sms'erne var slettet, og hvorfor de aldrig svarede på forespørgslen om gendannelse. Det afviser Mette Frederiksen at svare på. Hun siger i stedet, at "alle spørgsmål, der relaterer sig til telefonen, vil ministeriet besvare" og minder om den "meget, meget alvorlige" situation, landet stod i. - Jeg sagde fra starten i det her forløb, at vi ville komme til at begå fejl. Og der var en fejl i forhold til en manglende hjemmel, viste det sig, og det har vi nu en kommission, som undersøger. Men hvorfor var det først i sidste uge, at I i Statsministeriet oplyser, at I vil forsøge at gendanne de her slettede sms'er, når Minkkommissionen har efterlyst dem siden 29. april? - Der er rejst en række spørgsmål, og de vil selvfølgelig blive besvaret af Statsministeriet. TV 2 har sendt en række spørgsmål til Statsministeriet, som endnu ikke er vendt tilbage. Herunder også hvornår den automatiske funktion blev slået til.